સાહિત્ય પરિષદ આજે જે મકાનમાં અસ્તિત્વ ધરાવે છે, તેને એચ.કે. આર્ટસ કોલેજના બે કબાટમાંથી આ સ્વરૂપમાં લાવવા માટે તાજેતરમાં જ અવસાન પામેલાં હાસ્યલેખક વિનોદ ભટ્ટ મિત્ર ભાવે શંકરસિંહ વાઘેલા પાસેથી 51 લાખનું દાન લાવેલા. પાછળથી એ જ સાહિત્ય પરિષદની સરકારી સાહિત્ય અકાદમીની સ્વાયત્તતા મુદ્દે લડતમાં બેવડા ધોરણોને કારણે વિનોદ ભટ્ટે આ જ સંસ્થાના ટ્રસ્ટીપદેથી રાજીનામું આપવું પડ્યું. એ બાબતને લઇને તેમના મૃત્યુ બાદ પણ સાહિત્ય પરિષદ નકારાત્મક વલણ ધરાવતી રહી. વિનોદ ભટ્ટના પરિવાર અને મિત્રો દ્વારા યોજાયેલી વિનોદાંજલિ દરમિયાન પણ સાહિત્ય પરિષદના એકપણ સભ્ય સાહિત્યકારોએ પોતાના પૂર્વ પ્રમુખની સ્મૃતિમાં હાજરી ન આપી. ચિનુ મોદીની શ્રદ્ધાંજલિ સભા બાબતે જે વિવાદ થયો હતો તેવો વિવાદ ફરી ન થાય તે માટે પરિષદે શુક્રવારે વિનોદ ભટ્ટ અને નાનુભાઇ નાયકની શોકાંજલિ સભા રાખી હતી. આ સમયે પણ હાજર વિવિધ સભ્યોએ કેટલાક કટાક્ષ કરેલા. જેના જવાબમાં હાજર રહેલાં વિનોદ ભટ્ટના પુત્ર સ્નેહલ ભટ્ટએ પણ સારા શબ્દોમાં પરિષદના હોદ્દેદારોની ઝાટકણી કાઢી હતી.